**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԵՐԿՐԱՊԱՀԻ ՕՐՎԱ ԱՌԹԻՎ**

*Հարգելի՛ և սիրելի՛ երկրապահներ, զինակից ընկերներ, հայրենիքի նվիրյալներ, շնորհավորում եմ երկրապահի օրվա կապակցությամբ։*

Այսօր Երկրապահի օրն է, և հպարտորեն կարող եմ ասել, որ Երկրապահ կամավորականների ներդրումը մեր երկրի անկախության ձեռքբերման և կայացման գործում ունեցել է և ունի իր անկյունաքարային դերը։ Արցախն ազատագրելիս, երբ մենք դեռ չունեինք կանոնավոր և հզոր բանակ, ամեն ինչի հիմքը դրվեց կամավորականների խմբերով և նվիրյալ հայորդիներով, և այսօրը հրաշալի առիթ է, ևս մեկ անգամ մեր երախտիքի խոսքը նրանց ուղղելու համար։

ԵԿՄ-ն այսօր եռասերունդ կառույց է, որն իր «Երիտասարդ երկրապահ» և «Պատանի երկրապահ» կառույցների միջոցով իրականացնում է նոր սերնդի հայրենասիրական ոգով դաստիարակությունը։ Այսօր, ավելի քան երբևէ, այս կառույցների սաները պատրաստ են շարունակել երկրապահի հայրենանվեր ու ազգասեր գործը՝ ընդօրինակելով ԵԿՄ-ի հիմնադիր Վազգեն Սպարապետի և մնացյալ հերոսների քաջագործությունները։

Տարիներ շարունակ լինելով «Երիտասարդ երկրապահ» կառույցի Թալինի տարածաշրջանի անդամ և նախագահ, այնուհետև նաև Արագածոտնի մարզի Երկրապահ կամավորականների միության փոխնախագահ, չեմ կարող պատասխանատվության և հպարտության մեծ զգացումով չնշել, որ երկրապահի դերն ու առաքելությունը մեր հայրենիքի սահմանների պաշտպանության և բանակի հզորացման հարցում անհերքելի և անուրանալի է։

Այսօր բոլոր կամավորականների տոնն է՝ նախկին, ներկա և ապագա, որովհետև երկրապահը միայն կառույց չէ, այն մեր այսօրվա բանակի և՛ հիմքն է, և՛ թիկունքը։

Հարգելի՛ երկրապահներ, շնորհակալություն Ձեր ահռելի ներդրման, հայրենասիրության և կերտած հաղթանակների համար, շնորհակալ ենք և´ նահատակներին, ովքեր հայրենիքին տվեցին ամենաթանկը՝ իրենց կյանքը, և´ կենդանի հերոսներին, ովքեր շարունակում են ապրել մեր մեջ՝ ամեն րոպե պատրաստ հայրենիքը պաշտպանելու։Մաղթում եմ Ձեզ քաջառողջություն և ուժ։ Թո՛ղ մեր հայրենիքի սահմանները ամուր և խաղաղ լինեն։

Շնորհավոր տոնդ, երկրապա՛հ։

***Թալին համայնքի ղեկավար՝***

***Տավրոս Սափեյան***